SVI วิ่งฉิวกว่า 4% โบรกฯแนะ “ซื้อ” อัพเป้า 6 บ. คาดกำไรครึ่งปีหลังโตต่อเนื่อง
SVI วิ่งฉิวกว่า 4% โบรกฯแนะ "ซื้อ" อัพเป้า 6 บ. คาดกำไรครึ่งปีหลังโตต่อเนื่อง โดย ณ เวลา 14.54 น. ราคาอยู่ที่ระดับ 5.05 บาท บวก 0.21 บาท หรือ 4.34% สูงสุดที่ระดับ 5.05 บาท ต่ำสุดที่ระดับ 4.84 บาท มูลค่าซื้อขาย 47.74 ล้านบาท
22 ส.ค. 2561

ผู้สื่อข่าวรายงานว่า ราคาหุ้นบริษัท เอสวีไอ จำกัด (มหาชน) หรือ SVI ล่าสุด ณ เวลา 14.54 น. อยู่ที่ระดับ 5.05 บาท บวก 0.21 บาท หรือ 4.34% สูงสุดที่ระดับ 5.05 บาท ต่ำสุดที่ระดับ 4.84 บาท มูลค่าซื้อขาย 47.74 ล้านบาท

ด้าน บล.กสิกรไทย ระบุในบทวิเคราะห์ (14 ส.ค.) แนะนำ “ซื้อ” ราคาเป้าหมาย 6 บาท/หุ้น โดยปรับเพิ่มคำแนะนำเป็น “ซื้อ” จากเดิม “ขาย” และปรับราคาเป้าหมายขึ้นเป็น 6 บาท จาก 3.5 บาท ตามการปรับประมาณการกำไรขึ้น, การปรับราคาเป้าหมายไปเป็นกลางปี 2562 และปรับเพิ่มเป้าหมาย PER เป็น 12 เท่าจากเดิม 11 เท่า แต่เดิมกังวลว่าปัญหาวัตถุดิบขาดแคลนในตลาดจะกระทบรายได้และกำไรของ SVI ในปี 2561
อย่างไรก็ตาม ด้วยผลกำไรที่แข็งแกร่งในไตรมาส 2/61 ชี้ว่าปัญหาดังกล่าวน่าจะควบคุมได้ระดับหนึ่งแล้ว คาดกำไรในครึ่งปีหลัง 2561 จะยังคงเติบโตต่อเนื่องจากปีก่อน และจากครึ่งปีแรกจนถึงครึ่งปีหลัง จากยอดขายกลุ่มสินค้าในอุตสาหกรรมและสื่อสารที่แข็งแกร่ง และแนวโน้ม GPM ที่เพิ่มขึ้นจากค่าเงินบาทที่อ่อนค่า หุ้นยังอยู่ในระดับถูก ซื้อขายที่ PER ปี 2562 ที่ 9.5 เท่า คิดเป็น 1.5SD ต่ำค่าเฉลี่ยในอดีต ในขณะที่คาดกำไรสุทธิจะเติบโตถึง 40% CAGR ในปี 2561-62